บตท.ซื้อสินเชื่อเคหะฯ 1 หมื่นล้าน
นางพรนิภา หาชัยภูมิ กรรมการผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า บรรษัทฯ ตั้งเป้าเข้าซื้อพอร์ตสินเชื่อของการเคหะแห่งชาติ (กคช.) ประมาณ 1 หมื่นล้านบาท จากทั้งหมด 1.2 หมื่นล้านบาท โดยการเข้าซื้อพอร์ตสินเชื่อของ กคช.เพื่อแปลงสินทรัพย์เป็นหลักทรัพย์ครั้งนี้จะมีความเสี่ยงน้อย เพราะมีสินทรัพย์ค้ำประกัน
23 มิ.ย. 2555

นางพรนิภา หาชัยภูมิ กรรมการผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า บรรษัทฯ ตั้งเป้าเข้าซื้อพอร์ตสินเชื่อของการเคหะแห่งชาติ (กคช.) ประมาณ 1 หมื่นล้านบาท จากทั้งหมด 1.2 หมื่นล้านบาท โดยการเข้าซื้อพอร์ตสินเชื่อของ กคช.เพื่อแปลงสินทรัพย์เป็นหลักทรัพย์ครั้งนี้จะมีความเสี่ยงน้อย เพราะมีสินทรัพย์ค้ำประกัน
สำหรับในปีนี้ บตท. ยังมีนโยบายที่จะรับซื้อพอร์ตสินเชื่อที่อยู่อาศัยอีก 2,000-3,000 ล้านบาท เพื่อเป็นการสนับสนุนให้ประชาชนมีที่อยู่อาศัยเพิ่มมากขึ้นด้วย โดยขณะนี้ยังอยู่ระหว่างการหารือกับธนาคารพาณิชย์ขนาดเล็ก 3 แห่ง และบริษัทประกันชีวิต เพื่อที่จะรับซื้อพอร์ตสินเชื่อที่อยู่อาศัย โดยคาดว่าจะได้ข้อสรุปภายในปีนี้
ด้านนายวิฑูรย์ เจียสกุล ผู้ว่าการ กคช. เปิดเผยว่า ขณะนี้ กคช. มีหนี้สินที่เกิดจากโครงการบ้านเอื้ออาทร 3 หมื่นล้านบาท และมีสินทรัพย์อยู่ในระดับสูงถึง 5 หมื่นล้านบาท การลงนามในบันทึกความเข้าในโครงการความร่วมมือเพื่อการแปลงสินทรัพย์เป็นหลักทรัพย์ครั้งนี้ จะเป็นการเพิ่มศักยภาพและการเตรียมความพร้อมสำหรับโครงการลงทุนใหม่ๆ ของ กคช.ตามนโยบายของรัฐบาล